ŽIVOTOPIS

Rođen sam u Rijeci 18. travnja 1958. godine gdje sam završio osnovnu i srednju elektrotehničku školu. Elektrotehnički fakultet u Ljubljani upisao sam 1976. godine gdje sam diplomirao 23. siječnja 1981.

U Riječkoj banci zaposlio sam se 01. veljače 1983. godine u elektroničkom računalnom centru. Tamo sam radio prvo kao sistem programer, a nakon toga obavljao poslove i radne zadatke projektanta sustavske programske podrške za komunikaciju i računalne mreže. Na poslu sam se bavio komunikacijama između računala i problemima operacijskih sustava. Kao rezultat toga rada proizašla je i mreža samostalnih šalterskih terminala funkcionalno povezanih u poslovne aplikacije Riječke banke.

Poslijediplomski studij za znanstveno usavršavanje iz tehničkih znanosti, polja tehnologije prometa i transporta, modul Upravljanje sustavima broda na Pomorskom fakultetu u Rijeci završio sam 25. travnja 1997. godine kada sam obranio magistarski rad pod naslovom Računalni model održavanja broda.

Akademski stupanj doktora znanosti iz znanstvenog područja tehničkih znanosti, polja tehnologija prometa i transporta grane pomorski i riječni promet stekao sam izradom doktorske disertacije pod naslovom Modeliranje integriranog informacijskog sustava nadzora brodskih procesa s gledišta održavanja, koju sam obranio dana 30. lipnja 2006. godine.

Na Pomorskom fakultetu u Rijeci, gdje i danas radim, zaposlio sam se 01. rujna 1988. Od tada pa do danas bio sam izabran u zvanja i zaposlen na radnim mjestima predavača, višeg predavača, profesora visoke škole, profesora visoke škole-trajno zvanje, docenta i izvanrednog profesora. Trenutno sam zaposlen na radnom mjestu redovitog profesora na koje sam izabran izabran 19. rujna 2017. godine.

Trenutno sam na dužnosti predstojnika Katedre za prirodne znanosti ona koju sam izabran 2016. godine. Istu dužnost obnašao sam i od 2000-2001, 2001-2003., 2003-2005., 2006-2008., 2008-2010. i 2014-2016.

Od 01.10.2010. do 30.09.2013. godine obnašao sam dužnost prodekana za nastavu.

U znanstvenom i stručnom radu u polju Tehnologije pomorskog prometa prvenstveno se bavim primjenom računala u različitim brodskim sustavima na brodu i uvođenjem najnovijih informacijskih tehnologija na brod.

Sudjelovao sam kao istraživač na 6 znanstvenih projekata pod pokroviteljstvom Ministarstva znanosti, obrazovanja i sporta. Objavio sam preko 30 znanstvenih radova iz područja tehničkih znanosti, polja tehnologija prometa i transport od čega 3 sveučilišna udžbenika namijenjene studentima kao osnovna literatura za polaganje ispita.

Tijekom rada na Fakultetu organizirao sam i održavao različite tečajeve vezane za osposobljavanje nastavnog osoblja i stručnih službi u radu s osobnim računalom. Za potrebe pomorske privrede također sam osmislio i održavao tečajeve, u kojima su dana osnovna znanja o primjeni računala na brodu.

Član sam uredničkog odbora znanstvenog časopisa Pomorstvo od 2008. godine.

Aktivno se služim engleskim i slovenskim jezikom. Oženjen sam i imam dvoje djece.